b'\n_START_ARTICLE_\nLiterarni \xc5\xbeanr\n_START_PARAGRAPH_\nLiterarni \xc5\xbeanr je oznaka za skupino literarnih besedil znotraj literarne vrste oz. zvrsti.\n_START_SECTION_\nPojem\n_START_PARAGRAPH_\nPojem literarnega \xc5\xbeanra je o\xc5\xbeji in bolj specifi\xc4\x8den od literarne vrste oziroma zvrsti. Dolo\xc4\x8dajo ga izbira snovi, zna\xc4\x8dilnih motivov in tem, posebnosti zunanje zgradbe, izrazne mo\xc5\xbenosti dolo\xc4\x8denega kanala ali medija, karakteristi\xc4\x8dna modalnost, ciljni tip naslovnika, predvideni recepcijski koncept in funkcije, lahko pa je tudi vezan na posamezno literarno obdobje ali okolje. \xc5\xbdanri romana so npr. pustolovski roman, zgodovinski roman, ljubezenski roman, pisemski roman, verzni roman, sentimentalni roman, novi roman, utopi\xc4\x8dni roman, fantasti\xc4\x8dni roman, biografski roman, avtobiografski roman, grozljivi ali gotski roman itd. Za ve\xc4\x8dino romanov je zna\xc4\x8dilen \xc5\xbeanrski sinkretizem. \xc5\xbdanrska klasifikacija je prakti\xc4\x8dna, uravnava uporabo besedil, uporablja se v podnaslovih, spremnih besedilih, kritiki, knjigarnah, knji\xc5\xbenicah, po njej se ravnajo bralci. Odvisna je od kulturno-zgodovinskih spremenljivk in procesov medbesedilnega navezovanja na prototipe, ki uspe\xc5\xa1no uresni\xc4\x8dujejo t. i. recept za dolo\xc4\x8den tipski na\xc4\x8din ubesedovanja. \xc5\xbdanr je konvencija, ki bistveno vpliva na pisanje in recepcijo literarnih del, je sestavina horizonta pri\xc4\x8dakovanja._NEWLINE_Splo\xc5\xa1en izraz za literarna dela, zlasti romane in povesti, ki nastajajo na podlagi ustaljenih, standardnih obrazcev, je \xc5\xbeanrska literatura. Obrazci so prera\xc4\x8dunani na pri\xc4\x8dakovanja bralcev in so zna\xc4\x8dilni za kriminalke, ljubezenske, pustolovske, vohunske romane itd._NEWLINE_V slovenski literarni vedi se je pojem \xc5\xbeanra po\xc4\x8dasi uveljavljal po angle\xc5\xa1kem zgledu in nadome\xc5\xa1\xc4\x8dal tradicionalno razvr\xc5\xa1\xc4\x8danje besedil po zvrsteh in vrstah.'